**РЕПУБЛИКА СРПСКА**

**НАРОДНА СКУПШТИНА**

**З А П И С Н И К**

**са Четрнаесте посебне сједнице Народне скупштине Републике Српске**

**одржане 1. јуна 2020. године**

Четрнаеста посебна сједница Народне скупштине Републике Српске одржана је 1. јуна 2020. године у згради Владе Републике Српске у Бањој Луци.

Предсједник Народне скупштине Републике Српске Недељко Чубриловић (у даљњем тексту: предсједник) отворио је Четрнаесту посебну сједницу и констатовао да постоји кворум за рад, те да су одсутни сљедећи народни посланици: Радован Вуковић, Наташа Стевановић, Милан Радовић, Драган Галић, Миленко Вићановић, Перица Бундало, Гордана Видовић,  Милан Шврака, Бранко Бутулија и Един Рамић, а потом је обавијестио присутне да ће се радити док се не исцрпи дневни ред Четрнаесте посебне сједнице Народне скупштине Републике Српске, а да ће *дан за гласање* бити по окончању расправе о тачки дневног реда.

Предсједник је обавјестио народне посланике да ће се у складу са чланом 146 Пословника Народне скупштине Републике Српске, на овој сједници изјашњавати дизањем руку, те да је Четрнаеста посебна сједница заказана на захтјев народних посланика из клубова посланика: СНСД, ДНС, ДЕМОС, СП, НДП, УС, СПС и Посланичке групе Независни посланици, у складу са чланом 171 став (1) и чланом 172 Пословника Народне скупштине Републике Српске.

Народна скупштина Републике Српске је усвојила

**ДНЕВНИ РЕД**

1. **Информација о „Резолуцији о поштовању жртава фашистичког режима и покрета“ усвојеној на 8. сједници Представничког дома Парламентарне скупштине Босне и Херцеговине**

са ***50 гласова ''за'', 16 ''против'' и ниједним ''уздржаним''.***

Након тога се прешло на разматрање тачке дневног реда.

**Ад – 1:**  **Информација о „Резолуцији о поштовању жртава фашистичког режима и покрета“ усвојеној на 8. сједници Представничког дома Парламентарне скупштине Босне и Херцеговине**

У име предлагача уводно излагање поднио је Игор Жунић, народни посланик.

Након уводне ријечи присутнима се обратио предсједник.

Затим, Колегијум је одобрио обраћање предсједницима парламентарних политичких странака из Републике Српске који су упутили захтјев за обраћање у трајању до 20 минута, те су се исти обратили сљедећим редослиједом:

* Милорад Додик – СНСД,
* Мирко Шаровић – СДС,
* Бранислав Бореновић – ПДП,
* Горан Селак – СПС,
* Драган Чавић - НДП,
* Ненад Стевандић – УС и
* Петар Ђокић – СП.

У расправи су учествовали: Радован Вишковић, предсједник Владе Републике Српске, Милорад Додик, члан Предсједништва Босне и Херцеговине из Републике Српске, Жељка Цвијановић, предсједник Републике Српске, те народни посланици: Миладин Станић, Срђан Мазалица, Споменка Стевановић, Јелена Тривић, Перо Петровић, Душица Шолаја, Милан Тубин, Мирослав Вујичић, Александар Фулурија, Игор Црнадак, Маринко Драгишић, Небојша Вукановић, Драшко Станивуковић, Милутин Тасовац, Дарко Бањац, Драган Чавић, Љубиша Крунић, Недељко Гламочак и Бегија Смајић.

Закључена је расправа по овој тачки дневног реда те је завршну ријеч поднио Игор Жунић, народни посланик.

Након завршетка расправе по тачки дневног реда Четрнаесте посебне сједнице прешло се у *дан за гласање.*

*У дану за гласање*,1. јуна 2020. године*,* своје одсуство најавили су сљедећи народни посланици: Радован Вуковић, Наташа Стевановић, Милан Радовић, Душко Ивић, Дарко Митрић, Мијо Перкунић, Сенад Братић, Един Рамић, Крсто Јандрић, Дарко Бабаљ, Жељко Бабић, Бранко Бутулија, Небојша Вукановић, Недељко Гламочак, Соња Караџић Јовичевић, Миладин Станић, Томица Стојановић, Милан Тубин, Давор Шешић, Зоран Видић, Иванка Марковић, Перица Бундало, Миленко Вићановић, Драган Галић, Драшко Станивуковић, Јелена Тривић, Игор Црнадак, Милан Шврака, Гордана Видовић и Љубиша Крунић.

У вези са овом информацијом предсједник је дао на изјашњавање закључке које су предложили Клубови посланика: СНСД, ДНС, ДЕМОС, НДП, УС, СПС, СП и Посланичка група Независни посланици.

Народна скупштина Републике Српске је усвојила

**З А К Љ У Ч К Е**

**у вези разматрања Информације о „Резолуцији о поштовању жртава фашистичког режима и покрета“ усвојеној на 8. сједници Представничког дома Парламентарне скупштине Босне и Херцеговине**

1. Народна скупштина Републике Српске одбацује Резолуцију о поштовању жртава фашистичких режима и покрета коју је усвојио Представнички дом Парламентарне скупштине БиХ на 8. сједници одржаној 15.05., 19.05. и 20.05. 2020. године.
2. Констатујемо да је Представнички дом Парламентарне скупштине БиХ усвајањем Резолуције приступио срамном прекрајању историјских чињеница и придружио се ревизионистичким снагама, којима је циљ уопштавање и маргинализовање страдања Срба у Другом свјетском рату.
3. Неприхватљива је било каква квалификација злочина у Другом свјетском рату која не садржи одредницу да је над Србима извршен систематски геноцид. Народна скупштина подсјећа да је истребљење Срба био званичан државни пројекат НДХ.
4. Констатујемо да је неприхватљив сам назив Резолуције јер квалификује фашистичке режиме и покрете као агресоре, а не Независну Државу Хрватску, која је званично проводила систематско исељавање, покрштавање и убијање Срба.
5. Непојмљива је констатација да је у Другом свјетском рату страдао значајан број жртава из Босне и Херцеговине. Босна и Херцеговина тада није ни постојала, већ само НДХ, а жртве су били Срби, Јевреји, Роми и антифашисти.
6. Народна скупштина позива све у БиХ да историјске чињенице уважавају и да се не баве ревизионизмом. Ревизионизам је и навођење Бошњака као страдалника у Другом свјетском рату, који као нација нису ни постојали тада.
7. Српски народ је био носилац антифашистичке борбе и као такав је поднио највеће жртве за ослобођење свих земаља у региону. Народна скупштина Републике Српске има дужност да чува сјећање на жртве српског народа и у том смислу обавезује и све представнике у институцијама Републике Српске и БиХ да у својим активностима његују истину и антифашистичке вриједности српског народа.
8. У Републици Српској правно егзистира Декларација о геноциду Независне државе Хрватске над Србима, Јеврејима и Ромима током Другог свјетског рата.
9. Народна скупштина Републике Српске, након истека готово 5 година од усвајања Декларације о геноциду Независне Државе Хрватске над Србима, Јеврејима и Ромима током Другог свјетског рата, сматра да није реално очекивати да надлежне институције Босне и Херцеговине и Републике Хрватске у догледном времену усвоје законске акте којима би се установио исти дан за сјећање на жртве геноцида Независне Државе Хрватске над Србима, Јеврејима и Ромима током Другог свјетског рата, како је то усвојено ставом 10. закључака из усвојене Декларације, те да је једино реално очекивати да постоји институционални капацитет као и јавно исказана воља у Републици Српској и Републици Србији да се законским актом утврди и уреди овај дан.
10. Резолуција о поштовању жртава фашистичких режима и покрета не одговара историјским чињеницама и као таква не може се примјењивати у Републици Српској.
11. Народна скупштина Републике Српске обавезује Владу Републике Српске да у року од 60 дана упути на разматрање и усвајање у Народну скупштину Републике Српске нацрт Закона о Дану сјећања на жртве геноцида Независне Државе Хрватске над Србима, Јеврејима и Ромима током Другог свјетског рата.
12. Народна скупштина Републике Српске обавезује Владу Републике Српске да у припреми нацрта овог Закона укључи стручне сараднике из Академије наука и умјетности Републике Српске као и представнике грађанских удружења која баштине културу сјећања на жртве геноцида Независне Државе Хрватске над Србима, Јеврејима и Ромима током Другог свјетског рата.
13. Народна скупштина Републике Српске не подржава и одбацује било какве манифестације приликом којих се глорификују поражени фашисти из Другог свјетског рата. Неприхватљиве су и увређујуће према жртвама фашизма било какве прославе попут „Блајбурга“ од стране власти Републике Хрватске.
14. Народна скупштина Републике Српске сматра да је провокација истицање у било којем облику усташког поздрава „За дом спремни“ како за жртве Другог свјетског рата, тако и за потомке жртава.
15. Народна скупштина Републике Српске одбацује нетачне конструкције и спекулације везане за дио документације из Јасеновца.
16. Народна скупштина Републике Српске сматра да је у сарадњи са Музејом Холокауста у Вашингтону значајан дио документације из Јасеновца снимљен и на савремени технички начин обезбјеђен путем микрофилмовања и конзервације.
17. Народна скупштине Републике Српске формиће парламентарну делегацију која ће посјетити Музеј Холокауста у Вашингтону и увјерити се у стање дијела Јасеновачке грађе која се тамо налази.
18. Народна скупштина Републике Српске потврђује да се јасеновачка грађа налази у Архиву Републике Српске у савременој техничкој обради и да је доступна јавности.
19. Народна скупштина Републике Српске потврђује налазе Анкетне комисије која је формирана у Народној скупштини и која је утврдила стање јасеновачке грађе.
20. Ови закључци ступају на снагу наредног дана од дана објављивања у "Службеном гласнику Републике Српске".

са ***52 гласа ''за'', ниједним ''против'' и ниједним ''уздржаним''***.

Предсједник је закључио Четрнаесту посебну сједницу Народне скупштине Републике Српске.

Саставни дио овог записника је препис тонског записа Четрнаесте посебне сједнице Народне скупштине Републике Српске од 167 страница.

**ГЕНЕРАЛНИ СЕКРЕТАР ПРЕДСЈЕДНИК**

**НАРОДНЕ СКУПШТИНЕ НАРОДНЕ СКУПШТИНЕ**

***Небојша Згоњанин Недељко Чубриловић***